
Közösségek új tere a könyvtárban - Makerspace

A 4. ipari forradalom következtében egyre több és komplexebb hatás éri a társadalom- és az ipar összes szereplőjét. Az infokommunikációs eszközök robbanásszerű fejlődése és a kulturális paradigmaváltás, valamint a kommunikációs csatornák átalakulása erős populációs nyomása érezhetően jelen van a mindennapokban. Ezen hatások következtében jelentkező új igényekre próbál választ adni a Makerspace mozgalom, amely innovatív eszközök segítségével kreatív módon fejleszti a kooperatív és a kognitív kompetenciákat. A makerspace foglalkozások helyszíneit és eszközkészletét a sokszínűség jellemzi, nemzetközi kitekintésekből megfigyelhető, hogy egy ilyen lehetséges színtér a könyvtár. A könyvtárakkal szemben jogos elvárásnak tekinthető ezen kihívásokra való reagálás, ahogy ezt a 2000-es évek elején is tette az információs és kommunikációs technológiák területén.
Hazánkban egyre nagyobb figyelem övezi ezt a “mozgalmat”, a résztvevők gondolkodásában nagymértékű változás megy végbe, a zsigeri evolúciós kognitív ösztöneinket felváltja a csoport dinamika által gerjesztett szociális gondolkodási mód. Az egyén, mint alkotói egység jelen van, de a produktum megalkotására csak közös erőforrásaink felhasználásával leszünk képesek. A makerspace jelentősége érezhetően az alkotói közösségben rejlik, a fejlődés pedig nyomon követhető az alkotásban. A releváns tapasztalatcsere helyszínévé válik, ahol a nyersanyag, az eszköz, az alkotó és a mentor egyesült erővel konstruál egy alkotást.



